Imtella' Mejju 31, 2021 Familji li jaddottaw tfal minn Malta se jingħataw għotja ta' elf ewro. Il-Ministru għas-Solidarjetà u l-Ġustizzja soċjali, il-Familja u d-Drittijiet tat-Tfal, Michael Falzon qal li mad-90 tifel u tifla li jgħixu fi djar residenzjali jew li huma ffosterjati jistgħu jiġu addottati minn ġenituri addottivi Maltin. Ħafna minn dawn it-tfal diġà jgħixu ma' familja li tiffosterjahom. Il-Kap Eżekuttiv tal-FSWS, Alfred Grixti, spjega li t-tfal eleġibbli għall-addozzjoni huma dawk li ilhom mill-inqas ħames snin fostered ma' familja stabbli u hemm każijiet fejn l-adozzjoni tista' ssir wara tliet snin jekk il-qorti tistabbilixxi li m'hemmx tama ta' reintegrazzjoni mal-familja bijoloġika. Huwa qal li minħabba ċ-ċokon ta' Malta, l-awtoritajiet qed iħarsu lejn 'open adoption' minħabba li t-tfal ikunu jafu li qed jgħixu ma' familja li qed taddotahom u li hemm ċirkostanzi li jekk ikun fl-aħjar interess ta' tfal jista' jkun hemm kuntatt mal-familja bijoloġika. Il-Ministru Falzon qal li b'din l-għotja, il-Ministeru se jkun wettaq 90% tal-budget li għadda.